
ΠΑΡΑΤΑΣΗ ΠΡΟΘΕΣΜΙΑΣ ΠΕΡΑΙΩΣΗΣ ΥΠΟΘΕΣΕΩΝ ΠΕΙΘΑΡΧΙΚΩΝ ΣΥΜΒΟΥΛΙΩΝ ΩΣ 31.12.2027

Με τη μεταβατική διάταξη του άρθρ. 66 παρ. 4 Ν. 5225/2025 (ΦΕΚ A' 152/02.09.2025) «Αναμόρφωση του πειθαρχικού δικαίου των υπαλλήλων του δημόσιου τομέα κλπ.» είχε ορισθεί μεταξύ άλλων ότι: «4. Εκκρεμείς πειθαρχικές υποθέσεις κατά τη δημοσίευση του παρόντος, καθώς και πειθαρχικές διώξεις που ασκούνται έως την 31η.12.2025 εξετάζονται σύμφωνα με τις ουσιαστικές και διαδικαστικές διατάξεις πειθαρχικού δικαίου, όπως ισχύουν έως την 31η.12.2025. Τα συλλογικά πειθαρχικά όργανα που καταργούνται από την 1η.1.2027 σύμφωνα με το άρθρο 67 υποχρεούνται να ολοκληρώσουν το αργότερο έως την 31η.12.2026 την εξέταση των υποθέσεων που εκκρεμούν σε αυτά μέχρι την 31η.12.2025. Ενστάσεις κατά των αποφάσεων των οργάνων αυτών εξετάζονται από το Δευτεροβάθμιο Πειθαρχικό Συμβούλιο, εφόσον ασκηθούν το αργότερο έως την 31η.12.2025».
Πλην όμως ενόψει του ότι α) ήδη κατά την ψήφιση της ως άνω διάταξης εκκρεμούσε προς εκδίκαση πολύ μεγάλος αριθμός δικογραφιών ιδίως στα μεγάλα πρωτοδικεία της χώρας, ότι β) οι δικαστικοί λειτουργοί που επιφορτίζονται με τη διεκπεραίωση αυτών των υποθέσεων, δεν απαλλάσσονται από τα δικαστικά τους καθήκοντα και γ) παρά το γεγονός ότι με εργώδεις και υπερεντατική προσπάθεια έχει υπερπολλαπλασιαστεί ο ρυθμός διεκπεραίωσης, ήταν περισσότερο από βέβαιο ότι θα ήταν ανθρωπίνως αδύνατη η εκδίκαση του συνόλου των εκκρεμών υποθέσεων μέχρι την 31.12.2026. 
Για το λόγο αυτό απευθύναμε έγκαιρα αίτημα προς το Υπουργείο Εσωτερικών, ζητώντας να εξετασθούν διάφορες λύσεις, μεταξύ των οποίων και η παράταση της προθεσμίας περαίωσης αυτών των υποθέσεων. Ήδη, στο άρθρο 88 του νομοσχεδίου του Υπουργείου Εσωτερικών με τίτλο «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημόσιου τομέα, Αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης» και λοιπές διατάξεις του Υπουργείου Εσωτερικών» το οποίο ψηφίσθηκε χθες 15.09.2026 επεκτείνεται η προθεσμία περαίωσης των εκκρεμών υποθέσεων κατά ένα χρόνο και συγκεκριμένα μέχρι την 31.12.2027. 

